Innovaatio saattaa auttaa pääsemään eroon käytännöstä, jossa kukonpojat tapetaan heti kuoriutumisen jälkeen.

Saksassa on tuotu myyntiin aiempaa eettisempiä kananmunia. Asiasta uutisoineen brittilehti Guardianin (siirryt toiseen palveluun) mukaan nyt myynnissä olevat kananmunat ovat maailmassa ensimmäisiä, joiden tuotannon yhteydessä ei ole tapettu urospuolisia untuvikkoja.

Saksalaistutkijat ovat kehittäneet tekniikan, jolla munan sisällä olevan alkion sukupuoli pystytään määrittämään yhdeksän päivän päästä kananmunan hedelmöittymisestä.

Kukonpojan alkion sisältävistä kananmunista tehdään eläimille rehua. Vain naaraspuolisten kananpoikien alkioiden annetaan kehittyä 21 päivän ikäisiksi, minkä jälkeen ne kuoriutuvat.

Eri puolilla maailmaa on yritetty kehittää kanan alkion sukupuolen selvittämiseen tekniikoita, jotka voitaisiin ottaa kaupalliseen käyttöön.

– Meillä kaikilla on sama tavoite, eli saada kananpoikien teurastaminen loppumaan tuotantoketjussa, sanoo tekniikan kehittäneen Seleggt-yrityksen johtaja Ludger Breloh Guardianille.

Kukonpojat eivät kasva riittävän nopeasti kananlihan tuotannon kannalta, eivätkä ne muni. Tällä hetkellä maailmassa teurastetaan vuosittain miljardeja kukonpoikia esimerkiksi tukehduttamalla tai silppuamalla, koska niillä ei ole taloudellista arvoa kananmunien tuotannossa.

Aiheesta muualla:

HS.fi: Vuosittain miljoona kukonpoikaa tapetaan tarpeettomana jo untuvikkoina (siirryt toiseen palveluun)

Guardian: World's first no-kill eggs go on sale in Berlin (siirryt toiseen palveluun)